ፍላይ ዱባይ ዓመቱን በስኬት ማጠናቀቁን አስታወቀ 
  የተባበሩት የአረብ መንግሥታት ንብረት የሆነው ፍላይ ዱባይ አየር መንገዱ ከወር በፊት በተጠናቀቀው የፈረንጆች ዓመት ባደረገው እንቅስቃሴ ስኬታማ እንደነበር አስታወቀ፡፡  አየር መንገዱ በዓመቱ ውስጥ 81,530 በረራዎችን በማድረግና 9.04 ሚሊዮን ተሳፋሪዎችን በማጓጓዝ፣ 27.4 ሚሊዮን ዶላር ያገኘ ሲሆን የተጓዞቹ ብዛት ከ2014 ጋር ሲነፃፀር በ1.8 ሚሊዮን ሰዎች ብልጫ (25 በመቶ መጨመሩን) እንዳለውና ለ4ኛ ዓመት ትርፋማ መሆኑን ገልጿል፡፡ አጠቃላይ ገቢው 1.33 ቢሊዮን ዶላር ሲሆን ከ2014 ጋር ሲነፃፀር የ11 በመቶ ዕድገት አሳይቷል፡፡ በአንዳንድ መዳረሻ መስመሮች በሚፈጠሩ እገዳዎች ብዙ መስተጓጎሎች መፈጠራቸውንና ከአዳዲስ የበረራ መስመሮች ጋር በተያያዘ ከፍተኛ ግፊትና ጫና እንደነበረበትም አመልክቷል፡፡ የፍላይ ዱባይ ዋና ስራ አስፈፃሚ ሚ/ር ጋኢዝ አል ጋኢዝ፤ አጠቃላይ የንግድ ሁኔታው ፈታኝ ቢሆንም የዕድገት ታሪካችንን በመጠበቅ ዓመቱን በስኬት አጠናቀናል ብለዋል፡፡ 